钦定古今图书集成/理学汇编/经籍典/第155卷 > 文献通考 > 四家诗
## 钦定古今图书集成/理学汇编/经籍典/第155卷 > 文献通考 > 四家诗

石林叶氏曰：“《诗》有四家，《毛诗》最后出，而独传，何也？”曰：
“岂惟《毛诗》始，汉世之《春秋》《公谷》为盛，至后汉而左氏
始立，而后之盛行者独左氏焉。礼家之学，五传弟子
分曹教授。盖小戴最为后出，而今之言《礼》者，惟小戴
为众所宗。此无它，《六经》始出，诸儒讲习未精，且未有
他书以证其是非，故杂伪之说可入，赵宾之《易》，张霸”
之书是也。历时既久，诸儒议论既精，而又古人简书
时出于山崖壁屋之间，可以为证，而学者遂得即之
以考同异，而长短精粗见矣。长者出而短者废，自然
之理也。《六经》自秦火后，独诗以讽诵相传。《韩诗》既出
于人之讽咏，而齐鲁与燕语音不同，训诂亦异，故其
学往往多乖。独毛之出也，自以源得于子夏，而其书
贯穿先秦古书。其释“鸱鸮也”，与《金縢》合；释“北山、烝民
也”，与《孟子》合；释“昊天有成命”，与《国语》合；释《硕人》、“清人”、
“黄鸟、皇矣”，与《左传》合；而《序由庚》等六章与《仪礼》合。盖
当毛氏时，《左氏》未出，《孟子》《国语》《仪礼》未甚行，而学者
亦未能信也。惟河间献王博见异书，深知其精。迨至
晋、宋诸书盛行，肄业者众，而人始翕然知其说近正。
且《左氏》等书，汉初诸儒皆未见，而《毛说》先与之合，不
谓之“源流子夏”，可乎？唐人有云：“《齐诗》亡于魏，《鲁诗》亡
于晋，《韩诗》虽存，无传之者。”今韩氏《章句》已不存矣，而
《齐诗》犹有见者。然唐人既谓之亡，则《书》之真伪未可
知也。

东莱吕氏曰：“《鲁》《齐》《韩》、毛师读《异义》亦不同，以《鲁》《齐》《韩》
之义尚可见者较之，独《毛诗》率与经传合，《关雎》，正风
之首，三家者乃以为刺，馀可知矣。是则毛之诗义，最
得其真也。”